R. Samuel b. R. Nissim Masnuth

ר' שמואל בן נסים מסנות, פרשן המקרא, חי בחלב (ארם צובה) שבסוריה במאה י"ג. הכינוי "צקילי" מופיע בפתיחה ובחתימה של פירוש דניאל, וכינוי "צקילי במדינת טוליטלה" מופיע בחתימת הפירוש לדה"י. על פי כינויים אלו משערים שמוצא משפחתו בספרד או בסיציליה.

מרבית החוקרים מזהים אותו עם השר הגדול ר' שמואל בר ניסים, שר' יהודה אלחריזי התארח בביתו בחלב (בשנת 1218). אלחריזי דיבר בשבחו וכתב שירים לכבודו ב'איגרת לשון הזהב', בספר Tahkemoni ובספר Kitab al-Durar. אם הזיהוי נכון, מתברר על פי כתביו של אלחריזי שלר' שמואל היה מעמד רם בחצר השלטון, הוא היה נכדו של הגאון הארצישראלי וראש ישיבת ארץ ישראל ר' אברהם בן מזהיר, בנו של ר' נסים ראש הישיבה, אחיו נקרא עזריה, ובניו נקראו מזהיר ואלעזר.

חיבוריו שנשתמרו והגיעו לידינו הם בתחומי הפרשנות לכתבי הקודש. פירושו לבראשית שרד בכ"י אחד בלבד ונדפס על ידי הכהן. כתב היד אינו מכיל את הפירוש על בר' א, כג - ח, טו; לז, ג - מג, ו. ריצ'לר השלים את הפירוש על ג, ו-ח. בובר העניק לחיבור את השם 'מדרש בראשית זוטא', אך אין לכך כל הצדקה (הכהן, עמ' 9–11).

פירושו לאיוב נדפס על ידי בובר. פירושו לדניאל, עזרא ונחמיה נדפס על ידי לנגה ושוורץ. הפירוש לדניאל נכתב ככל הנראה בשנת 1276 (ע"פ הפירוש על דניאל ז, כה), ואם כן הוא נכתב בזקנתו. כמו כן נמצאים בכתבי יד שרידים מפירושיו לויקרא ובמדבר, וכן פירושו למלכים ולדברי הימים. מתוך פירושו לנחמיה י, א משמע שפירש גם את מגילות רות ואסתר. סביר להניח שפירש ספרי מקרא נוספים שלא הגיעו לידינו. כמו כן נשמר פיוט אחד ממנו, וייתכן שכתב פיוטים נוספים שלא שרדו.

שיטתו הפרשנית: המעתיקים כינו את ספריו בשם 'מדרש', אך הדבר משקף את שיטתו בצורה חלקית בלבד. שיטתו דומה לשיטת מלקטים אחרים דוגמת רבי טוביה בן אליעזר מחבר 'לקח טוב' ששילב זה לצד זה מדרשים ופירושי פשט. בפירושיו לתורה הוא אכן הרבה בציטוט מדרשי חז"ל, לעתים בציטוט מדויק ולעתים בעיבוד ושינוי. אך למעשה במקרים רבים הוא צירף קטעים שונים ממדרשים שונים, ובכך בעצם יצר יצירה עצמאית וחדשה (הכהן עמ' 12–14). בצד המדרשים הוא הציע כאמור גם פירושי פשט, חלקם מלוקטים מפירושי קודמיו וחלקם משלו. בפירושיו לכתובים מעטים יותר המדרשים המצוטטים, וניתן מקום נרחב יותר לפירושי הפשט. בפירושיו ניתן למצוא התייחסות לענייני לשון ודקדוק, ענייני הלכה, ענייני מוסר, אמונה והיסטוריה.

ר' שמואל הכיר היטב את הספרות התלמודית והרבנית לדורותיה, והשתמש בה שימוש נרחב. הוא הזכיר מספר פעמים את יוסיפון בשמו העברי 'ספר בן גוריון'. כמו כן השתמש בתרגום אונקלוס לתורה ובפסאודו-יונתן לנביאים. פירושי הפשט שלו לוקטו מפירושיהם של רס"ג, רש"י, ראב"ע, לקח טוב, רמב"ם ורד"ק.

ר' שמואל ייחודי בשימושו בתרגום הסורי - הפשיטתא, שרוב הפרשנים לא התייחסו אליו. בפירוש לדניאל הוא מצוטט לא פחות ממאה ועשרים פעמים. לעומת זאת בפירוש לעזרא אינו מזכיר את הפשיטתא ולו פעם אחת, ואולי לא הייתה בידו הפשיטתא לעזרא. בקיאותו בערבית סייעה לו פעמים רבות בפירושי מילים קשות.